Altmark-saken
Store norske leksikon,Historie,Norsk og nordisk historie,Norges historie,Norges historie fra 1940 til 1945
Altmark-saken var en konflikt under den andre verdenskrig mellom det da nøytrale Norge og de krigførende parter Tyskland og Storbritannia.
Hendelsesforløp 14. februar 1940 kom det tyske hjelpefartøyet «Altmark» inn på norsk sjøterritorium utenfor Fosenhalvøya på hjemvei til Tyskland. Altmark hadde ca. 300 britiske krigsfanger om bord, og det fikk lov til å passere gjennom norsk territorialfarvann, eskortert av en norsk torpedobåt. Altmark ble oppdaget av et britisk fly samme dag, og britene tok opp jakten på skipet. Den britiske jageren «Cossack» avskar om formiddagen 16. februar Altmark og forsøkte å stoppe den. Altmark søkte tilflukt i Jøssingfjorden i Rogaland, beskyttet av den norske torpedobåten i fjordmunningen. Samme natt gikk Cossack inn i Jøssingfjorden og bordet Altmark, mot protest fra den norske torpedobåten. Det utspant seg en kort kamp, og syv tyskere ble drept og flere såret. Cossack befridde de britiske fangene og stakk til sjøs. Om saken Etter folkeretten hadde Altmark som militært hjelpeskip rett til fri gjennomfart på norsk sjøterritorium. I egenskap av statsskip var det berettiget til å avslå en norsk anmodning om ransakning. Det var derimot uriktig og i strid med de norske nøytralitetsregler at Altmark fikk tillatelse fra norske myndigheter til å passere Bergen krigshavn, og det til og med om natten; men det gav ikke den britiske regjering rett til å gripe inn på egen hånd. Fra tysk side ble det anført at Norge forsømte sine plikter som nøytral ved at de norske torpedobåtene ikke forsøkte å hindre Cossack i å trenge inn i Jøssingfjord. Fra norsk side ble det understreket at en nøytral stat ikke har rettslig plikt til å hindre nøytralitetskrenkelser overfor en sterk overmakt. Les mer i Store norske leksikon Norge under andre verdenskrig Eksterne lenker Les mer om Altmarksaken på Lokalhistoriewiki  «Hvorfor angrep Hitler Norge?» – Norgeshistorie.no Litteratur Altmark-saken 1940 : aktstykker [...], utg. av Reidar Omang, 1953 Berglyd, Jostein: Dramaet i Jøssingfjorden : Altmark-affæren februar 1940, 2008, isbn 978-82-05-38506-1, Finn boken  Fure, Odd-Bjørn: Norsk utenrikspolitikks historie, b. 3, 1996, isbn 82-00-22531-3, Finn boken  Johnsen, A.O. & G.C. Wasberg, red.: Norsk militærhistorisk bibliografi, 1969, nr. 2072-82, 2086, 2088-91 Norsk krigsleksikon Nøkleby, Berit: Da krigen kom, 1989, isbn 82-05-17748-1, Finn boken  Steen, Erik Anker: Norges sjøkrig 1940-1945, b. 1: Sjøforsvarets nøytralitetsvern [...], 1954 (kap. 4 og 5) Wiggan, Richard: Jakten på Altmark, 1990, isbn 82-540-0145-6, Finn boken